text: Trafikpres lettes ikke
  22 november 2011 kl. 11.03
  En Kattegatforbindelse mellem Aarhus og København vil ikke lette trafikpresset på Fyn og i Syd- og Sønderjylland.
  Det forudser firmaet Grontmij i analysen "Konsekvenser af faste forbindelser over Femern Bælt og Kattegat for Region Syddanmark".
  Blot fire procent af trafikken over Vejlefjordbroen og Lillebæltsbroen vil blive flyttet af en Kattegat-forbindelse og vil ikke ændre på udsigten til, at trafikken bryder sammen på de to broer i årene frem mod 2030.
  En Kattegatforbindelse vil derimod svække turismen i Syd- og Sønderjylland og på Fyn. Turismen ventes at falde med 14 procent.
  Femern Bælt-forbindelsen vil ifølge analysen kun begrænse trafikken i Syddanmark svagt. 
  Region Syddanmark og kommunerne i landsdelen er i gang med et lobby-arbejde for at få bygget en ekstra Lillebæltsbro ved siden af den såkaldt nye Lillebæltsbro.
  Folketinget skal træffe de afgørende beslutninger i 2013.
  